अश्विन ने एक बार फिर अपना जलवा दिखाया और बाएं हाथ के बल्लेबाज क्विंटन डीकॉक को खाता खोले बगैर स्लिप में भारतीय कप्तान विराट कोहली के हाथों कैच कराया. 250 के कुल स्कोर पर मेजबान टीम ने अपने पांच विकेट खो दिए थे. वर्नोन फिलेंडर क्रीज पर थे, लेकिन एक रन बाद अपनी गलती से रन आउट होकर पवेलियन लौट गए. पांड्या की गेंद फिलेंडर के बल्ले का किनारा लेकर कीपर और मिडविकेट पर खड़े फील्डर के बीच में गई और फिलेंडर बिना देखे दौड़ पड़े. दूसरे छोर पर खड़े डु प्लेसी लगातार फिलेंडर को रन लेने के लिए मना कर रहे थे. इसी हड़बड़ी के बीच पांड्या ने गेंद पार्थिव को दी, जिन्होंने फिलेंडर को पवेलियन भेजा.